b'\n_START_ARTICLE_\nBrevki\n_START_PARAGRAPH_\nBrevki, tudi Breuci (gr\xc5\xa1ko: \xce\x92\xcf\x81\xce\xb5\xe1\xbf\xa6\xce\xba\xce\xbf\xce\xb9 [Breukoi]), ilirsko pleme, ki je \xc5\xbeivelo ob srednjem toku reke Save med Vrbasom in Drino. Bili so mo\xc4\x8dno in bojevito pleme iz skupine plemen s skupnim imenom Panonci._NEWLINE_Leta 6 so se takoj po izbruhu velike ilirske vstaje pridru\xc5\xbeili uporni\xc5\xa1kim Dezitijatom pod vodstvom Batona I. in bili po zatrtju vstaje leta 9 prodani v su\xc5\xbeenjstvo v Italijo. Med vladavino cesarja Trajana so dobili rimsko dr\xc5\xbeavljanstvo. V rimski vojski je nato slu\xc5\xbeilo devet kohort Brevkov (cohortes Breucorum), v katerih so bili tudi pripadniki drugih plemen._NEWLINE_Veliko Brevkov se je naselilo tudi v Dakiji, kjer jih je postopoma absorbiralo lokalno prebivalstvo._NEWLINE_Iz njihovega imena je morda nastalo ime mesta Br\xc4\x8dko v severovzhodni Bosni.'